Како Excel може да допринесе малом иновативном, квантном скоку нације?

Шта Србији треба за иновативан скок? То су иновативно образовани ученици! Шта радити? Како? Коришћење табеларних калкулација у свакодневном животу је само део решења. Табеларне калкулације се изучавају у свим средњим школама са различитим бројем часова (од 10 до 56 у току школске године). Ученике треба до исхода довести почевши од основних појмова за рад са табелама, преко типова података, формула, основних функција, цртања графикона, трендлајна, до пивот табела. Указати ученицима на повезаност података у табели и могућност добијања изведених података применом формула.

Све појмове уводити кроз демонстрацију на пројектним задацима. Од самог почетка давати ученицима најпре једноставне, а затим све сложеније примере пројектних задатака кроз које ће сами практично испробати све што ће их довести до исхода. Наставник треба да буде добар ментор. Кроз интегративну наставу ученик треба да препозна проблем, да га пребаци из говорног домена у проблемски ниво, а потом да га реши. Циљ теме табеларне калкулације је да уђе у ширу употребу на свим нивоима и струкама.